KIRJALLINEN KYSYMYS E-1152/03 esittäjä(t): Joke Swiebel (PSE) neuvostolle. Bulgarian kautta kulkevien matkustajien kiristäminen.



Virallinen lehti nro 051 E , 26/02/2004 s. 0063 - 0064



KIRJALLINEN KYSYMYS E-1152/03 esittäjä(t): Joke Swiebel (PSE) neuvostolle (1. huhtikuuta 2003) Aihe: Bulgarian kautta kulkevien matkustajien kiristäminen Alankomaiden asukkaita, jotka ovat (kesä)lomien aikana matkustaneet Bulgarian kautta Turkkiin, on viime vuosina joutunut hyvin usein valtion viranomaisten kiristyksen ja muiden epärehellisten toimien kohteeksi. Rahaa on peritty eri tavoin, muun muassa sillä verukkeella, että kyseessä olisi rajalla perittävä tietulli, sakko tai viisumimaksu. Neuvostolle toimitetaan Alankomaissa asuvia turkkilaisia edustavan järjestön Inspraakorgaan Turken in Nederland keräämä aineisto, joka vahvistaa tällaisen toiminnan harjoittamisen. Tietääkseni neuvosto on riittävän tietoinen ongelmasta, ja puheenjohtajavaltio Espanja ilmoitti ongelmasta Bulgarian ulkoministeriölle toukokuussa 2002. Olen myös ymmärtänyt, että EU-maiden Bulgariassa olevat konsulit käsittelisivät tai olisivat käsitelleet asiaa Bulgarian viranomaisten kanssa. Muutaman kuukauden kuluttua on taas kesälomien aika, jolloin monet ihmiset matkustavat Bulgarian ja Balkanin kautta Turkkiin. Voiko neuvosto kertoa, mihin tuloksiin keskustelut Bulgarian viranomaisten kanssa ovat johtaneet? Voiko neuvosto kertoa, mitä lisätoimia se on vielä toteuttanut saattaakseen Bulgariassa matkustavien lomalaisten kiristyksen asiasta vastaavien bulgarialaisviranomaisten tietoon? Millainen ratkaisu on löydetty sen estämiseksi, että matkustajat eivät jatkossa joudu enää kärsimään näistä ongelmista? Mitä mahdollisuuksia EU-maiden Bulgariassa olevilla suurlähetystöillä ja konsulaateilla on ottaa vastaan valituksia ja ohjata huijatuiksi tulleita kääntymään Bulgarian oikeuslaitoksen puoleen ja esittämään vahingonkorvausvaatimuksia menetettyjen rahojen saamiseksi takaisin? Vastaus (29. syyskuuta 2003) Neuvosto on kysyjän tavoin huolissaan lomanviettäjien turvallisuudesta Bulgariassa. Viime vuosien ikävät tapahtumat ovat antaneet lisäpontta toimille, joilla EU pyrkii käyttämään vaikutusvaltaansa yhteyksissään Bulgariaan. Vaikka neuvosto ei sinänsä voi tutkia yksittäisiä tapauksia, se kuitenkin on mukana prosessissa, jossa seurataan, missä määrin ehdokasmaat ovat mukautuneet oikeus- ja sisäasioita koskevaan yhteisön säännöstöön, toisin sanoen myös oikeusvaltion periaatteeseen. Neuvoston tietojen mukaan Bulgarian viranomaiset ovat tähän mennessä toteuttaneet useita lahjonnanvastaisia toimia, joiden täytäntöönpanoa sekä neuvosto että komissio tällä hetkellä seuraavat ja tulevat seuraamaan liittymispäivään saakka.(1) Myös vuotta 2002 koskevassa komission määräaikaiskertomuksessa Bulgarian edistymisestä liittymisen valmisteluissa todetaan, että edistystä on tässä suhteessa tapahtunut. Komissio ja jäsenvaltiot ovat Bulgarian kanssa tehdyn Eurooppa-sopimuksen, laajentumisneuvottelujen ja Bulgarian liittymiskumppanuuden puitteissa toistuvasti kehottaneet Bulgariaa toteuttamaan tarvittavat toimenpiteet, jotta kysyjän mainitsemien tapausten kaltaiset välikohtaukset voitaisiin estää. Äskettäin esitetyssä ehdotuksessa neuvoston päätökseksi Bulgarian liittymistä valmistelevan kumppanuuden periaatteista, välitavoitteista ja edellytyksistä(2) viranomaisia kehotetaan tehostamaan korruption torjumista lainvalvontaelimissä () laatimalla korruptiontorjuntaohjelma sekä eettiset säännöt sisäasiainministeriölle ja erityisesti liikenne- ja rajapoliisille (). Unioni aikoo edelleen seurata kehitystä, erityisesti Eurooppa-sopimuksella perustetuissa elimissä (assosiaationeuvostossa, assosiaatiokomiteassa ja alakomiteoissa). Samassa yhteydessä on syytä mainita, että yksi vuoden 2002 Phare-ohjelmaan kuuluvista neljästä lahjonnanvastaisesta hankkeesta koskee juuri poliisivoimiin liittyvää lahjontaa. (1) Tarkastusyksikköön on perustettu osasto, joka käsittelee erityisesti sisäasiainministeriössä esiintyvää lahjontaa. Järjestäytyneen rikollisuuden torjunnan keskusyksikköön kuuluu erillinen yksikkö, joka tutkii valtion ja paikallishallinnon edustajien sekä järjestäytyneiden rikollisryhmien mahdollisia lahjontayhteyksiä. Kansallisella poliisilla on käynnissä vuosia 20002006 koskeva talousrikollisuuden vastainen ohjelma, johon kuuluu lahjontarikollisuuden vastaisia toimia. Rajapoliisi on toteuttanut useita lahjonnan torjuntaa koskevia toimia. Se on muun muassa perustanut palvelunumeron, johon voi soittaa nimettömänä, kirjelaatikon rajapoliisin toimintaa koskevien valitusten jättämistä varten sekä lahjonnan ehkäisystä ja lahjontatapausten paljastamisesta vastaavan erikoisyksikön. (2) KOM(2003) 142 lopullinen, 26.3.2003.